ভাদুকে আপন করে নিয়েছেন পুরুলিয়ার মেয়ে, বউরা

পুরুলিয়া: ঐতিহ্যবাহী ভাদু পুজোকে (Bhadu Festival) ঘিরে সেজে উঠেছে ঝালদা শহর। গানের সুর আর উৎসবের উচ্ছ্বাস। মঙ্গলবার সারারাত চলেছে ভাদু পুজো। প্রজন্মের পর প্রজন্ম এই উৎসব একইভাবে চলে আসছে। প্রাচীন কাহিনি, লোকসংস্কৃতি জড়িয়ে রয়েছে এই ভাদু পুজোর সঙ্গে। পুরুলিয়া (Purulia) জেলার অন্যতম লোকোৎসব ভাদু পুজো। মঙ্গলবার সারা রাত ধরে দেবী ভাদুর আরাধনায় মেতে ছিলেন মহিলারা। রাতভর চলে গান বাজনা, থালা ভর্তি মিষ্টি নিবেদন করা হয় দেবীর চরণে।

কথিত আছে, ভাদু বা ভদ্রাবতী ছিলেন পুরুলিয়ার কাশিপুর রাজপরিবারের কন্যা। তাঁর অকাল মৃত্যুতে শোকার্ত রাজা এই পূজার প্রচলন করেন, যা পরে গোটা মানভূমে ছড়িয়ে পড়ে। সেই ঐতিহ্য আজও অটুট। পুজোর রাতে মহিলারা ভাদু গান গাইতে গাইতে দেবীর সামনে থালা ভর্তি নানা মিষ্টি নিবেদন করেন। প্রতি বছরই বিশ্বকর্মা পুজোর আগের রাতে ভাদু পুজো অনুষ্ঠিত হয় এবং বিশ্বকর্মা পুজোর দিন সকালে দেবী ভাদুকে বিসর্জন দেওয়া হয়। এই উৎসব উপলক্ষ্যে ঝালদা শহরের মিষ্টির দোকান গুলিতে ভিড় জমে দেখার মতো ।

আরও পড়ুন: ঐতিহ্যের মেলবন্ধনে বছর বছর জমজমাট শালিখা হাউসের দুর্গাপুজো

ভাদুকে আপন করে নিয়েছেন পুরুলিয়ার মেয়ে, বউরা। ভাদু পরব উপলক্ষ্যে পুরুলিয়ায় মেয়েরা সারা মাস ধরে ভাদুর আরাধনা করে থাকেন। প্রতিদিন ভাদুকে নিবেদন করা হয় একটি করে ফুল। প্রজন্মের পর প্রজন্ম এই উৎসব একইভাবে চলে আসছে। ভাদু পুজো ঘিরে ঝালদায় উৎসবের আমেজ। লোকজ সংস্কৃতি আজও বাঁচিয়ে রেখেছে ঝালদার মানুষ। ভাদু পুজো তাই শুধু ধর্মীয় আচার নয়, মানভূমের মানুষের সাংস্কৃতিক ঐতিহ্যের এক অনন্য প্রতীক।

অন্য খবর দেখুন